section_heading: Životopis
paragraph_text: Usporedo s teološko-znanstvenim radom, Bernhard Vošicky je od 1977. godine u opatiji Heiligenkreuz bio i pomoćnik učitelja novaka te od travnja 1978. izaslanik Austrijske kongregacije cistercita u Komisiji za liturgiju cistercitskoga reda. S vremenom je dušobrižništvo postalo središtem njegova svećenićkog djelovanja pa je tako u razdoblju od 1988. do 1998. bio župnik u Maria Raisenmarktu, potom godinu dana župnik u mjestu Sulz im Wienerwald te od 1999. do 2000. hodočasnički dušobrižnik u opatiji Heiligenkreuz. Od 2000. do 2009. bio je župnik opatije Heiligenkreuz te od 2001. do 2004. i tamošnji subprior. Dužnost subpriora opatije Heiligenkreuz obnašao je i u razdoblju od 2011. do 2019. godine.